VASSNÉ DR. KOVÁCS EMŐKE: A HADARÁS
 
1. Megnevezés  Hadarás, tachyphemia, cluttering, poltern, bredouillement.
(meghatározás) Luchsinger (1973) a nyelvi formuláció veleszületett zavara kifejezést tartja alkalmasnak arra, hogy a hadarást, mint a beszédgyengeség egyik megjelenési formáját jellemezze. Weiss (1967) szerint a hadarás központi nyelvi kiegyensúlyozatlanság, amely a kortikális integráció legmagasabb szintjén mutatkozik meg és a beszélt vagy írott nyelv minden fajta megnyílvánulására hathat. Másokkal együttesen úgy értékeli, hogy a hadarás összetett rendellenesség, "a fejlődéses általános nyelvi zavar tünetegyüttesének alkotó eleme". (Bradford, 1970, 19.o.) Ezzel tehát Luchsinger szemléletével mutat igen közeli rokonságot.   
Palotás teljességre törekvő tüneti meghatározása mindazokra a jegyekre rámutat, amelyek a terápiában korrekcióra szorulnak. "A hadarás a beszéd azon súlyos zavara, amelyre jellemző a rendkívüli gyorsaság, a hangok, a szótagok kihagyása, a pontatlan hangképzés, a monotónia, a szegényes szókincs, s az ösz-személyiség sajátos elváltozása".(1970, 1.o.)
 
2. Ok (etiológia)
A hadarás kialakulásában ma a multikauzalitás tekinthető elfogadott nézetnek. Hosszú időn át vita tárgya volt, hogy neurózis vagy organikus eredetű. 1950 óta Weiss (1967) az organikus eredetet tartja reálisnak EEG vizsgálatokra alapozva. Az 50-es, 60-as években sok szerző -többek között Luchsinger és Landolt (1993) és mások- találtak normáltól eltérő EEG-t hadarók leleteiben (50% - 90%-ban). Az eltérő eredmények oka feltehetően az esetek számában, valamint a kóros EEG megítélésében keresendő. A vizsgálatok azt nem tisztázták, hogy a talált eltérés szövettanilag-morfológiailag lokalizálható változásnak felel-e meg. Egy-egy vizsgálati eredményre érdmes felfigyelni. Pl. Seeman-Novák (1991) a striopallidaris rendszer működésében tételez fel zavart, az extrapyramidális beszédzavarok némely formáinál tapasztalt tünetazonosságok alapján. Ezzel kapcsolatosan hívja fel a figyelmet az általa "ösztökélési zavarnak" definiált tünetre. Megemlíti Guiot és munkatársainak (1961)  a talamusz ventrolaterális magvának sztereotaktikus ingerlésével kapcsolatos tapasztalatát: beszédtempó-gyorsulást és beszédgátlást idéztek így elő. Más vizsgálatok a jobb félteke kikapcsolása esetén még a prozódiai elemek (főként a beszéddalam) dekódolásának, valamint az irányított figyelem érvényesülésének nehezített voltára hívták fel a figyelmet. A szerzők megemlítik még az agyi éretlenséget, agyi organizációs zavart, az agyi működés alapvető eltérését.
 
Egyetértés van abban a tekintetben, hogy a hadarás öröklött, genetikailag meghatározott zavar. Konstitucionális jellegére utal az apai ág kb. 4x olyan gyakori érintettsége. Az öröklés specifikus és nem specifikus (beszédgyengeség) formában jelentkezhet. Specifikus tendenciára utal a beszédzavar és az amuzikalitás együttes, gyakoribb mértékű előfordulása hadarók családjában. A nem specifikus típust, vagyis a a veleszületett beszédgyengeség tünetegyüttesét Luchsinger -családfakutatásokra alapozva- alkotta meg. Ebben a beszéd- és nyelvfejlődés zavarai kronológiai sorrendben (megkésett beszédfejlődés, általános pöszeség, diszlexia, hadarás) épülnek egymásra. A nyelvi zavar veleszületett diszpraxiával, a hallási diszkrimináció, a lateralitás és az irányultság, valamint a zenei képesség eltéréseivel függ össze.    
További kutatások témája lehet annak megállapítása, hogy szerzett agyi károsodás következményeként felléphet-e hadarás. Amennyiben van ilyen másodlagos forma, úgy feltétlenül el kell választani az igazi hadarástól.
Környezeti hatások (többnyelvűség, neurotikus vagy hadaró családtagok jelenléte, nem kívánt nevelési attitűd stb.) késleltethetik a nyelvi fejlődést, illetőleg fokozhatják a kongenitális tendencia érvényesülését esetleg a dadogás megjelenését is. A hadarás elsődleges okának azonban nem tekinthetőek. Az optimális környezet viszont elősegíti a kompenzációt.  
 
3. Rendszerezése (fajtái)
A megfigyelt tünetek alapján differenciáltabb szemlélet alakult ki a hadarásról. A pontosabb diagnózis és a specifikus terápia érdekében elengedhetetlennek tartották az egyes íipusok elhatárolását. 
Liebmann (1993) korai közlésében már a hadarás kettős természetét hangsúlyozza, ami ma is elfogadott nézet. Leglényegesebb ismertető jegyként említi a "figyelemhiányt". Ez a motoros típus képviselőinél a kinesztetikus és szomatomotoros megnyílvánulásokban mutatható ki. A receptív vagy szenzoros formában a hallási ingerek feldolgozását nehezítheti a figyelemkoncentráció gyengesége, amely a gondolatok szervezésének alapvető eltérésével kombinálódhat.
Florensky (1993) felosztása a beszédtünetekre alapozódik. A tachylaliás típusban a fokozott beszédtempó dominál, de feltűnő a ritmusérzék hiánya is. A parafráziás formára a nyelvi formuláció zavara a legjellemzőbb. Következményeként szótag- és szóismétlés, szavak felcserélése, a mondatok diszgrammatikus szétesése lép fel. A tiszta tíipusok természetesen ritkán különíthetőek el, a terápia tervezésekor inkább a tünetek kevert megjelenésével kell számolni.
Luchsinger (1973) említi meg a gondolati (ideogén) formát, amelyben a nagyfokú gondolatgazdagság, a gondolatok torlódása figyelhető meg. Ő különíti el a délvidéki temperamentumos emberek gyors beszédét (valódi tachylália) a hadarástól, mivel annak egyéb tünetei nem találhatók meg náluk.
Az un. hadaró-dadogók heterogén csoportot alkotnak. A terápia kezdete előtt feltétlenül eldöntendő, hogy melyik beszédzavar a domináló, hiszen ez a módszer megválaztását alapvetően befolyásolja.
 
4. Tünetek
Általános megjegyzések
Külön ki kell emelni a figyelemkoncentráció gyengeségét és az "ösztökélési zavart" mivel a hadaró személyiségét dontöen befolyásolják. 
A tüneteket -változó megítélés szerint- kötelezően és fakultatívan megjelenőkre különítik el. Az egyes típusok leírása az előbbiekre alapozódik A fakultatívak viszont egyénibbé, szélesebb skálájúvá színezik azokat. 
 
Pszichés tünetek
A figyelmi működés sajátosságai
Hadarók figyelmi működésének eltéréseit, sajátosságait az alábbiakkal jellemzik. A figyelem kihagyásaira, szűk terjedelmére utal, hogy a hosszabb időn át, folyamatos koncentrációt igényló feladatokban (pl. a Bourdon-teszt megoldása vagy folyamatos fejben számolás), jó képességeik ellenére egyre romló teljesitmény nyújtanak A hadarók szórakozottsága, dekoncentráltsága közismert, anekdotákba illő. Feltehetően az eddig ismertett jegyek gátolják abban is, hogy beszédpartnerük közléseire figyeljen. Gyakori inadekvát válaszuk hűen tükrözi a hallottak hiányos felfogását.. A hallási diszkriminációs készség zavara mellett a dekoncentráltsággal magyarázható Arnold (1991) tisztahang audiometriás vizsgálati eredménye is. Hadarők ugyanis a küszöbérték meghatározásában nagyfokú bizonytalanságot és változékonyságot mutattak.
A mentális koncentráció gyengesége iskolai teljesítményükre is negatívan hat. Sem szóbeli feleletükre sem irásbeli feladataikra nem képesek megfelelően koncentrálni.Emiatt fokozott megértést és odafigyelést kívánnak a pedagógustól ahhoz, hogy ne váljanak alulteljesítővé és  megítélésük se legyen  méltánytalan. Komoly tudósok és hadarők szórakozottsága éppen az egy témára irányuló mély koncentrációban illetve ennek hiányában különül el. 
 
 
A gondolkodás jellegzetességei
Hippocrates fogalmazta meg elsőként, hogy a hadaró gondolkodása gyorsabb mint ahogyan azt kifejezőkészsége követni tudná. Ezzel ellentétben a lassú gondolkodásukra is található utalás a szakirodalomban. A gondolkodás jellegzetességeit több oldalról tárták fel a vizsgálatok. Megállapították egyrészt, hogy a hadaróknak nincs domináns képzettípusuk Emiatt emlékezeti és gondolkodási folyamataik érintettek lehetnek.
Másrészt Schilling (1993) említi meg, hogy a tipikus hadaró előbb beszél mint ahogy gondolataihoz a megfelelő szavakat, kifejezési formát megtalálta volna, vagyis mielőtt gondolatait verbálisan megformálta volna. A belső beszédnek ezt az eltérő funkcionálását, sajátosságát szokás úgy jellemezni, hogy mondataik "embrionális" állapotban szólalnak meg, vagy mintha nem anyanyelvükön fogalmazódtak volna meg. A verbális gondolkodás nem sajátjuk.
Froeschels (1993) továbbá éretlen gondolatokat említ, amelynek csak a csírája van meg, s így még nem érett a kifejezésre. Ezt gyakran maga a hadaró is megerősíti, amikor csodálkozását és elégedetlenségét fejezi ki az elhangzottakkal szemben. További gondolkodásra van szüksége a pontosabb megfogalmazás érdekében. A szerző ezt a gondolkodástípust tekinti "absztrakt"-nak. 
 
Az intelligencia sajátosságai
A hadarókra az átlagos, de még inkább a magas, sőt kiváló intelligencia a jellemző. Arnold (1993) ezirányú vizsgálatának eredményét további tesztek adataival (hallás, hallási diszkrimináció, muzikalitás, dominancia, mozgás, vizuomotoros koordináció) vetette össze. Ennek alapján három csoport volt elkülöníthető. A legmagasabb arányszámot (50%-t) az alacsony verbális és magas performációs IQ értékkel rendelkezők tették ki, akiknél diszkrepancia volt kimutatható a kifejezetten rossz nyelvi készség és a matematikában nyújtott kiváló teljesítmény között. Arnold szerint az eredmények egyértelműen a beszédgyengeség tünetegyüttesének sajátosságaira utalnak.
 
A személyiség és a magatartás jellemzői
A hadarók személyiségének mélyebb feltárásával igen kevesen foglalkoztak. Megkönnyíti a tájékozódást és besorolást, ha Eysenck (1963) felosztását vesszük alapul. Ő az extra-introverzió és a stabilitás-labilitás dimenziókat hozta egymással összefüggésbe. Ha ehhez hozzávesszük a közelmúlt hazai adatait, reális kép kialakítása válik lehetővé. Lajos (1992) súlyos hadarókon végzett vizsgálata (Zöld, B.: Jelzőtáblás vizsgálatok) igen erős extravertáltságot jelzett. Németh (1990) a beszédsebesség és introverzió-extraverzió összefüggéseit elemezve (EPQ skála), ugyanezt a következtetést vonta le. 
A hadarókat a klasszikus szerzőktől napjainkig egyöntetűen az extravertált labilis tulajdonságokkal jellemzik: vagyis nyugtalannak, ingerlékenynek, változékonynak, impulzívnak, agresszívnek, aktívnak tekintik őket.. Az agresszivitással kapcsolatos korábbi véleményt kérdőjelezi meg Gullner PFT-vel végzett összehasonlító vizsgálata (ép beszédűek-hadarók). A nyilt agresszív magatartásban ugyanis a két csoport nem különbözik lényegesen. A hadarók aktívitására pedig a szinte minden téma iránti nem mély, könnyen elterelhető érdeklődés a jellemző. Sok mindenbe belekapnak, de abból keveset fejeznek be. Ennek megfelelően a "túlproduktiv" magatartás is inkább csalóka látszat, amelyet az eredmény nem igazol. A labilis képet erősítő tünetek még az alábbiak: kontaktuskészek, célratörők, öntudatosak, életvitelben jól tájékozottak, önfejűek, makacsok.
Az eddig imertetetteken kívül az extravertált stabil személyiséget jellemző jegyek is érvényesek a hadarókra. Barátságosak, élénkek, társaságban gyakran hangadóak, beszédességük néha meghaladja a kívánt mértéket. Közismert hanyag magatartásuk hátterében fegyelmezetlenség, a renddel, a rendszerességgel szembeni érzéketlenség áll.
Lajos vizsgálata megerősíti a már ismert tényt is, miszerint önkontrolljuk nem reális, túlértékelik magukat. Továbbá -ép beszédűekkel összevetve- közléseik meggondolatlanabbak, viselkedésük gyakrabban kontrollálatlan. Ez az infantilis magatartás a már említett PFT vizsgálat adataival összhangban van. Kérdés, hogy az említettek nem tekinthetőek-e esetleg egyfajta kompenzálásnak? Fokozottabban érvényes rájuk, hogy a frusztrációs helyzetet ne annak éljék meg. Az eddigi közlésektől eltérő és elgondolkodtató Lajos azon adata, hogy súlyos hadarók általános szorongás tekintetében a normál populációtól enyhén eltérnek, továbbá adott helyzetben pillanatnyi szorongás léphet fel náluk, amely azonban a szorongó ember szintjét nem éri el. Lehet, hogy ez a szorongás beszédzavaruk megélését jelzi?
Az eddigi vizsgálatok nem adnak egyértelmű választ arra, hogy beszélhetünk-e egyfajta "hadaró személyiségről", amelyet a fellépő zavar csak tovább színez, felerősít, vagy esetleg a rendellenesség következményének tekinthető a jellegzetes személyiségjegyek kialakulása? 
Jankovichné (1968) megfogalmazásában a hadarás és a rárétegződött pszichikai tünetek egymással szoros kapcsolatban állnak. Ez a kétoldali hatás érhető tetten a személyiség formálódásában. 
 
A hadaró beszéd tünetei
A beszéd formai oldala
A légzés sajátosságai. Éneklésnél, beszédnél a megtervezett mondat vagy frázis hosszúságától függ a felhasználandó levegő mennyisége. Kapkodó, egyenetlen légzésükre megfelelő magyarázattal szolgálhat a rövid szólamokban való gondolkodás és a figyelemkoncentráció gyengesége.A terápia hatására (tempó csökkenés, fokozottabb koncentráció) a gyakori légzés és a ritmustalanság fokozatosan rendeződik. 
Miután a hangadás a légzésen alapul, annak rendellenes volta miatt -ép beszédszervek ellenére- rekedt vagy zönge nélküli hangképzés, habituális diszfónia léphet fel.
Az artikuláció eltérései, sajátosságai nem tartoznak a pöszeség kategóriájába. A hibák ugyanis nem egy adott hanghoz kötődnek, bármelyik, bárhol érintett lehet. A finomabb motoros koordinációt kívánók sérülnek leginkább. A tempó gyorsulásának rovására írható a pontatlan, elmosódott hangképzés, az időigényes koronális képzés helyett (pl.az l hangnál) vízszintes helyzetű képzés..A tempócsökkentést szolgálja még a hosszú magán- és mássalhangzók rövidített ejtése, a szótagok, szavak kihagyása, összevonása.
A hangátvetés, hangok összetorlódása, áthelyezése, sorrendi cseréje főként a figyelem működésének hiányosságaival hozható összefüggésbe. A hadarók beszédében extrém gyakoriságot elérő ismétlés nagyrészt a szókezdő hangokat érinti, de szavakra, szólamokra is kiterjedhet. Beszédük emiatt "infantilis " benyomást kelthet és megítélésüket ronthatja. Oka feltehetően szómegtalálási vagy gondolatformálási nehézség, bizonytalanság.
Dadogóktól eltérően náluk a magánhangzóknál léphet fel megakadás.
 
A beszédtempó és szünet sajátosságai
A fokozott beszédtempót tekintik a hadaró beszéd legfeltűnőbb jegyének A szakemberek egyrésze a legfontosabbnak ítéli. A hadaró beszédre gyakorolt hatásának megértéséhez ismernünk kell a normál beszédtempót befolyásoló tényezőket. Helyszűke miatt csak néhánynak az ismertetésére van lehetőség.
Figyelembe kell venni az életkort, a foglalkozást, a társadalmi hovatartozást, a mondanivaló jelentőségét, érzelmi töltését, a nyelv sajátosságait stb. (Részletesen lásd: A hadarás OKI Bp. 1993. 28-29.o.)
Külön ki kell emelni az egyéni adottságok, mint pl. a vérmérséklet szerepét. Németh már ismertetett vizsgálata megerősítette, hogy a személyiség a beszédtempót befolyásoló tényezők egyik igen fontos komponense. Az extraverzió erősen hajlamosít a beszédsebesség fokozására, ami szélsőséges esetekben még inkább érvényes. 
A terápia szempontjából lényeges ismernünk, hogy a beszédtempó fokozása kísérletileg is létre hozható (Beebe). A tudatosan felgyorsított beszéd és olvasás hatására a "belső beszéd kiegyensúlyozatlanságának" jellemző tünetei (ismétlés, habozás, betoldás, kihagyás, nyögés, töltelékszavak alkalmazása, hangok, szavak elnyelése vagy előrevetése) lépnek fel. Gyermekeknél ezek a tempó csökkenése ellenére is megjelennek. Tehát önmagában a gyors beszéd tudatosulása (az un. "ösztökélés") már megzavarhatja a belső beszéd működését. A figyelemre méltó adatok a terápiában is hasznosíthatók.  
A gondolkodás, figyelem és beszédtempó összefüggése még nem tekinthető lezártnak, tisztázása további sokoldalú megközelítést kíván. A fonetikai módszerek és eszközök a legalkalmasabbak a beszédtempó objektív mérésére. Kassai-Kovács (1991) háromféle megnyilatkozás-típusban (olvasás, spontán beszéd, irodalmi halandzsa) vetette össze a beszédtempó változásait a hangzó anyag és a teljes beszédidő (a szünetek is) tekintetbe vételével. A hadarók beszédtempó indexének átlaga sem a kontroll csoport sem a köznyelvi átlag értékétől nem tér el lényegesen. Egyes egyének adatai azonban a gyors beszédtempó kategóriájába eshetnek. A legnagyobb sebesség az olvasásra, a leglassúbb teljesítmény pedig az irodalmi halandzsa megvalósítására jellemző.
A szünetek időtartama sem mutat eltérést. Hihetetlennek tűnő, hogy a hadarók kétszer annyi szünetet tartanak mint az ép beszédűek (szómegtalálási, mondatszerkesztési nehézség?). Beszédüket mégis megállás nélküli folyamatnak észleljük, mert a normától eltérően beszédükben a hangos szakaszok és a szünetek véletlenszerűen, ritmustalanul váltakoznak. A tempó megítélésében pedig a nyelv jellemzőjeként elsajátított egyenletes ritmusnak igen fontos szerep jut.
A beszédtempó fokozásához a hadaró az artikuláció, illetve a nyelv sajátosságai adta lehetőségeket veszi igénybe. Az intra- és extraverbális akceleráció, vagyis a szavakon belüli vagy szavak közötti jellegzetes tempógyorsulás, is ezt a célt szolgálja. A hadaró beszéd sajátosságaival tűzdelt fokozott beszédtempót el kell különíteni az egyszerű gyors beszédtől, amelyet a szakirodalom tachylália néven tart számon.
 
A monotónia
A szerzők nagyrésze egyik legjellemzőbb kötelező tünetnek tekinti. Típusának megítélésében nem teljes a megegyezés. A szűkebb értelmezés szerint monotónia a hangmagasság változtatása nélkül, vagy minimális eltéréssel (elmozdulásokkal) létrehozott beszéd hanghatása.A tágabb felfogás magának a változatosságnak a hiányából eredő egyhangúságot, unalmasságot, egyformaságot sorolja ide, amelyet a dallamképlet, hangsúly, időtartam csekély mértékű változásai vagy sztereotip ismétlődései  idézhetnek elő. Fonetikai vizsgálattal (Kovács-Kassai 1991) mindkét jellegzetes forma kimutatható. A monotónia okaként az organikus érintettség, amuzikalitás, rövid szókapcsolatokat alkalmazó beszéd, (amely nem igényel változatos dallammintát), az akusztikai percepció zavara merül fel.
 
A beszéd tartalmi hiányosságai
A szókincsszegénység
Minden szerző hangsúlyozza, hogy a szókincsszegénység a hadarás típusától független tünet. Természetes, hogy ez minden szóbeli és írásbeli megnyilvánulására rányomja a bélyegét, azok  sokkal primitívebbek, mint amit intelligenciaszintjük alapján elvárhatnánk tőlük. Tudásszintjük megítélését is negatívan befolyásolhatja.. A hadaró tudatában van ezen hiányosságának. Gyakori jogos panasza, hogy nem jutnak eszébe a kívánt szavak, ennek következtében nem azt mondja vagy úgy fejezi ki, magát ahogy szeretné. Töltelékszavak alkalmazásával, ismétléssel, mondat -átalakítással próbál segíteni magán.
 
A fogalmazás, a spontán beszéd
Hadarók fogalmazásának színvonalát igen sok tényező befolyásolja. A téma végiggondolását, a lényeg megragadását, a szöveg logikai felépítését, a kifejezési forma megválasztását, kidolgozását. a mondatszerkesztést gátolhatja  a gyér szókincs, a diszgrammatizmus, a figyelemkoncentráció gyengesége, a verbális emlékezet hiányossága, a gondolatrohanás, a felületesség, az igénytelenség. Ennek megfelelően szövegalkotási kísérlete gyakran kudarcot vall, a mondatok között nincs megfelelő kohézió.
Spontán beszédében ugyanazok a hiányosságok figyelhetőek meg, mint a fogalmazásban. A kötetlenebb, váratlan beszédhelyzetben a szövegalkotás még fejletlenebb, kiérleletlenebb. Gyakran kevés információt hordozó, embolofráziával teletűzdelt (pl. hát, izé), logikai vagy időrendi sorrendet figyelembe nem vevő, befejezetlen mondattöredékek hangzanak el.
 
Az olvasás
A hadarás jellegzetes tünetei: a figyelmetlenség, felületesség, ösztökélési zavar, a beszédhez hasonlóan, az olvasás formai oldalát érintik (pl. szavak átugrása, összevonása, mondatok egybemosása, ismétlések, hezitálások, állandó tempóváltások, a szünetek véletlenszerű alkalmazása, a mondatfonetikai eszközök negligálása), s egymás hatását felerősítve a mondanivaló széteséséhez vezethetnek, nehezítve a megértést. A dekódolási folyamatot a mondanivaló logikai menetének követésében, a lényegkiemelésben mutatkozó hiányosság és a tárolás gyengesége (rövidtávú emlékezet) is gátolhatja.
 
A hadaró kézírása, gépírása
A hadaró írását Roman (1993) úgy határozta meg, hogy rosszul artikulált beszédének másodpéldánya. Az írás formai oldalára az olvashatatlanság, csúnya, kusza írás, áthúzások jellemzőek. A betűket nem formálja meg, jellegzetes elemeit figyelmen kívül hagyja, így azok gyakran felismerhetetlenek, az egyes betűk méreteit még egy szón belül is megváltoztatja. Ezek a jegyek a nemtörődömség mellett a rossz motoros koordinációval (kongenitális diszpraxia) is magyarázhatóak. A szöveg olvashatatóságát, érthetőségét tovább nehezíti pl. ékezethiány, időtartamjelölési hiba, ismétlés,.betűk, szótagok, szavak kihagyása, felcserélése, a szóvégek elhagyása, a szóösszevonás, ismétlés. A hadaró gépírása az olvashatatlanságot kivéve a kézírással azonos tüneteket mutat.
 
Egyéb tünetek
A mozgás és lateralitás
Hadarók mozgásos ügyetlenségét sok szerző hangsúlyozza. Seeman (1991) a beszédszervek motoros koordinációs készségét vizsgálva, ("ta" és "pa" szótagok 1 percen belüli ismételtetésével) úgy találta, hogy a hadarók gyermekként rosszabbul, pubertástól felfelé viszont a kontroll csoport adataival összevetetve kimagaslóan (100-180 szótaggal) jobban teljesítenek.Tehát hadarók artikulációs izomzatának koordinációs készségében Seeman nem talált eltérést.
Seeman a hadarók mozgásos tevékenységében kimutatható eltérést a más kórformákkal való összevetés, korábbi vizsgálatok és megfigyelések alapján abban összegezte, hogy azokra az "ösztökélési zavar" nyomja rá a bélyegét. Erre utalnak szerinte a "choreiform" típusú nyugtalanság: tünetei: nem képesek nyugton maradni, egyik lábukról a másikra állnak, testüket, fejüket rángatják, ruhájukat ráncigálják stb. A felső végtagokban pedig sajátságos túlmozgás figyelhető meg.  (lásd még az etiológiai részt) Helyváltoztató mozgásaik gyorsak és váratlanok, különösen érvényes ez a mozgások indítására és megállítására.Ez a nyugtalanság éjszaka, álmukban is megmutatkozik: állandóan forognak, vándorolnak, keresztben fekszenek, vagy teljesen megfordulnak, leesnek az ágyról stb.
Hadaróknál a dominancia túlnyomóan baloldali, keresztezett vagy ki nem alakult.
 
Ritmus és muzikalitás
A mozgás minőségének egyik meghatározója a ritmus. Korai közlések is utalnak a hadarók rossz ritmuskészségére, pl. tánc, menetelés, tornagyakorlatok kivitelezésében. Dumke és munkatársai (1993) az egyenletes ritmus megtartásának képességét vizsgálták. Az előzetes gyakorlás ellenére a 8 hadaró közül csak egy volt képes a 6/4-es ritmust megtartására, 6 gyorsabb, 2 lassabb volt. A hadaró beszédében is uralkodó tünet a ritmustalanság, amely főként a véletlenszerű, lökésszerű változásokban mutatható ki. A ritmust meghatározó melódiai, dinamikai, idői hangsúly alkalmazása is sajátos.
A szerzők igen fontos jellegzetességnek tekintik az amuzikalitás meglétét, bár Luchsinger és mások is találtak muzikális hadarót és családtagot. Nagyrészük tehát nem képes a zenei elemek (ritmus, dallam) helyes alkalmazására, ennek ellenére az artikuláció pontatlansága éneklés közben. megszűnik. Magyarázata: az adott dallam, előzetes gyakorlás után, meghatározott ritmusa révén rendezi a hadarók éneklési tempóját.
 
Hadarók és dadogók elkülönítésével több szerző is foglalkozott, helyszűke miatt ezeket itt nem adjuk közre.(lásd Szemelvények a hadarás témaköréből Tankönyvkiadó, Bp. 1991.132-133.  és 136-137.o.)
 
5. Kompetencia
A hadaró vizsgálata és kezelése egyaránt -a kompetencia körének megfelelő- team közreműködését kívánja meg. A logopédusokon kívül orvosok  (foniáter, audiológus, neurológus), gyógypedagógus-pszichológus, nyelvész segítheti a korrekt differenciál-diagnózis felállítását és a speciális  terápia megtervezését.
 
6. Megelőzés, tanácsadás
Az utóbbi évtizedekben a megelőzés és a tanácsadás jelentősége világszerte egyre inkább előtérbe került. Különösen érvényes ez a hadarásra, mivel a környezetnek aktív szerepe lehet a megelőzésben, mivel a kialakult zavar kezelése időigényes és ismétlésére is sor kerülhet, és mivel más beszédzavar  (dadogás) kiindulópontja lehet. 
Az elsődleges megelőzés a mikrokörnyezet (család, óvoda) felvilágosítására épül. A szülőknek tudniuk kell, hogy az otthoni nyelvi fejlesztés (pl. a szókincs játékos növelése, a mindennapos meseolvasás, a nyelvi játékok családon belüli alkalmazása), a felnőttek megfelelő beszédmodellje (az igényes, nyugodt tempójú beszéd), a helyes nevelési attitűd mind fontos eleme a megelőzésnek. Ugyanígy gyermekük közléseinek meghallgatása, a túlzott követelmények (főként beszéd területén) kerülése is.
A logopédusok lehetőségei a megelőzés területén összetettek. Egyrészt tanácsadással a szülők kívánatos magatartását segíthetik elő. Másrészt megkésett beszédfejlődésű és pösze gyermekek vizsgálatakor, fejlesztő terápiájukban, fel kell figyelniök azokra az apró tünetekre, amelyek a későbbi hadarást jellemzik. Ennek megfelelően nemcsak az adott beszédzavar terápiájára kell koncentrálni, hanem a teljes személyiségfejlesztés szempontjait is szem előtt tartani. Az egyes nyelvi szintek zavartalan működésének kiépítése, összhangjuk biztosítása, a percepció fejlesztése, az integráció a szerialitás, a figyelem, emlékezet kialakitása minden modalitás területén, a ritmussal összekapcsolt motoros tevékenység kiépítése, az összerendezett magatartás kialakítása, egyúttal a hadarás megelőzését is szolgálja. (lásd Marosits Iné tervezeteit:: A hadarás OKI. Bp. 1993. 54-72.o.)
A Luchsinger-féle veleszületett beszédgyengeség tünetegyüttesének fennállása már a családi anamnézis felvételekor tisztázódhat, amelyet a további felmérések megerősíthetnek. Bármely logopédiai kórforma kezelését végezzük aktuálisan, mindenképpen gondolnunk kell a diszlexia és a hadarás megelőzésére is.
Nem feledkezhetünk meg arról a tényről, hogy a hadarást úgy tekintik, mint a dadogás "szülőanyját", vagyis megjelenése után később dadogás is felléphet. Így a hadarás korai kezelése egyben a dadogás megelőzését is célozza, szolgálja. Erre az esetek gyakori kombinált formája (hadaró-dadogó) is figyelmeztet. Ennek megfelelően már a korai kezelésnek is gondolni kell a kétféle beszédzavar azonosságaira és különbözőségeire..Ebben helyet kap -többek között- a ritmus felismerése, utánzása, a beszéd-mozgás-ritmus koordinációja, a rövid távű emlékezet, a szerialitás, a gondolkodás szabályozásának fejlesztése. (lásd Mácsainé H.K. tervezeteit A hadarás OKI. Bp. 1993. 73-79.o.)
 
 
7. A hadarás terápiája
Altalános megjegyzések
A hadaró nem éli meg beszédzavarát, a terápia iránti igényt a szóbeli közlést kívánó pályaválasztás keltheti fel. Jogosságáról gyakran magnetofon felvételről visszajátszott beszéde győzi meg.
A hadarót nemcsak bevonni, hanem megtartani is nehéz a terápiában..Az ehhez szükséges önkontroll kiépítését beszédteljesítményével való folyamatos szembesítés segíti. 
A terápia típusának megválasztásakor vegyük figyelembe az életkort, a hadarás fajtáját, a tünetek kiterjedtségét, a hadaró személyiségét.  
Az ismertetendő terápia pubertásos és felnőtt hadarókra vonatkozik egészében. (tervezetek lásd:  Szentkeresztyné Bánhidi J. : A hadarás, OKI, Budapest, 1993. 103-116.o.). Természetesen elemei korábbi időszakban is felhasználhatóak. A kifejezett gyermekekre vonatkozó eljárást később ismertetem.
 
A terápia formája
A kezelés egyéni és csoportos formában történhet. Luchsinger (1973)  szerint a csoportos foglalkozás a szövegalkotás szintjén hasznosul legjobban, mert egyrészt biztonságot ad ennek begyakorlásához. Másrészt a másokhoz való alkalmazkodás kiépítését, s a folyamatos visszajelzés révén a megfelelő önkontroll kialakulását is szolgálja. A legideálisabb a két forma kombinációja. 
 
7.1. A terápia célja: a tünetek tudatossá tétele, s a hadaró aktív bevonásával ezzel felszámolása vagy enyhítése. A család -életkortól függő- bevonása a terápiába egyrészt a beszédzavar természetének megértését mozdítja elő, másrészt a személyiség rendezéséhez adhat segítséget. 
 
7.2. A terápia feladata
A terápia folyamán el kell érni, hogy a hadaró az ép beszédűekhez hasonlóan valósítsa meg a beszédfolyamat előkészítését és annak kivitelezését. Ennek érdekében képesnek kell lennie arra, hogy beszéd közben csak az éppen megformálandó gondolatra koncentráljon, annak ellenére, hogy további gondolatok tolulnak előtérbe, mert a közlés vágya erős. A belső beszéd érettségének adott szintje szükséges tehát ahhoz, hogy a mondanivaló kifejezésre késszé váljon. A gondolat megformálását a megfelelő szókincs (mentális lexikon) birtokában egy ún.nyelvi "rendező elv" érvényesülése teszi lehetővé, a nyelv- és a beszéd szintjeinek egymásra épülő és összehangolt működése révén Amint a gondolat megtalálja kifejezési formáját, kezdetét veszi a kivitelezés Ennek zavartalan lefolyása érdekében elengedhetetlen, hogy figyelmével a hadaró személy végigkísérje az egész folyamatot. Ennek hiányában beszéde úgy felgyorsulhat, hogy szinte egyetlen szót sem fejez be, és szükségszerűen megjelennek a hadaró beszéd egyéb jellegzetes tünetei (lásd a tünetek fejezetet). De hátráltathatja a rendező elv érvényesülését a megnyilatkozással szemben fellépő gátlás is. 
A terápiában tehát külön figyelmet kell fordítanunk a gondolkodás, megfogalmazás fegyelmezettségének kialakítására. Egyszerre csak egy gondolatát tegye a hadaró kifejezésre késszé a megfelelő szókincs megtalálásával, a megfelelő prozódiai/zenei elemek (ritmus, hangsúly, hanglejtés, szünet) kiválasztásával és a gondolat nyelvi megformálásával (ragozás, egyeztetés, szórend). Ezzel párhuzamosan kell előkészítenünk a motoros kivitelezés zavartalan lefolyását (l. lejjebb). E kettő összekapcsolásával lehetséges a folyamatos szövegalkotás kiépítése.  
A hadaró beszéd normalizálódásához a teljes személyiség átformálására, rendezésére van szükség, ami jelzi a terápia tervezésének bonyolultságát.
 
 
 
 
 
 
7.3. Tartalom
Az órák tervezése
Miután a hadaró nehezen képes figyelmét összpontosítani, az órák anyaga legyen mindig változatos, egy-egy gyakorlattípus idejét csak fokozatosan növeljük. Tervezzük mindig úgy az órákat, hogy ha szükséges, bármikor könnyedén változtatni is tudjuk azokon. A gyakorlatokat úgy állítsuk össze, hogy azok többféle készség fejlesztésére legyenek alkalmasak.
A hadarók jó humorú egyének. A terápia sikerét mozdítja elő, ha a felhasználandó gyakorlóanyag megfelel ennek a követelménynek..
 
7.3.1. Eljárások, gyakorlatok
A személyiség rendezése
A társadalmi elvárásoknak való megfelelést, az interperszonális kapcsolatok rendeződését a reális önismeret, önértékelés kialakulása készíti elő. A hatékonyságot növelné ha a logopédiai kezeléssel párhuzamosan személyiségfejlesztő csoportban (pl. önismereti csoport) is részt vennének.
Ennek hiányában a logopédiai kezelésnek kell tartalmaznia azokat az elemeket, amelyek a fegyelmezettebb magatartás kiépülését célozzák, pl. kezdetben körülményeik rendezése, állandó életritmus megszoktatása. Napirendjük közös kialakítása, amit a kezeltek életkora (iskolai órarend vagy munkaköri adottságok) nagymértékben meghatároz. Ennek ismeretében tanulja meg a napi feladatok legracionálisabb sorrendjének, összeállításának megtervezését.
Fontos de nagyon nehéz feladat a pontosságra való nevelés. Bár a hadaró szenved attól, hogy mindenhonnan elkésik, mégis akaraterejének mozgósításával, állandóan megújuló önkontrollal, fegyelmezettséggel érhető el változás. Visszaesésekre így is számítani kell. El kell sajátítania, hogy a pontos indulás érdekében, éppen folyó tevékenységét időben fejezze be, reggeli felkelését se hagyja az utolsó pillanatra. Legalább ilyen kemény erőpróbát jelent a hadarónak, hogy maga körül rendet teremtsen és ezt folyamatosan fenn is tartsa. 
A személyiség rendezettségéhez elengedhetetlen a hadaró érdeklődésének reális mederbe terelése, a már elkezdett aktívitás, téma, munka befejezése előtt ne kezdjen bele újabba. Ezt segítheti. tevékenységének folyamatos követése.
A hadaró közismerten önfejű, makacs. Elképzeléseinek, véleményének befolyásolása nem könnyű feladat. A csoportban való részvétel már önmagában is önfegyelmet, alkalmazkodást kíván. Ehhez hozzájárul még az órák végén rendszeresített rövid értékelés önmaguk és mások beszédéről, magatartásáról. Ezzel fokozatosan természetessé válik mások véleményének meghallgatása, figyelembe vétele, elfogadása. A személyiség rendezése természetesen a terápia egészét áthatja, a figyelem-, a beszéd-, a mozgás-, és a ritmusgyakorlatok rejtetten vagy egyértelműen ezt a célt is szolgálják.
 
A figyelem fejlesztése
A figyelemkoncentráció kiépítése a terápia elsőrendű feladata, mivel hiányossága, a figyelem szűk terjedelme a hadaró minden teljesítményére rányomja a bélyegét.. A terápiás órák sikere, hatékonysága érdekében kívánatos mindig figyelemfejlesztő gyakorlatokkal kezdeni. Ezek idejét fokozatosan emeljük. Kezdetben a gyakorlatok típusának változtatásával, tartható fenn az érdeklődés és így kevésbé fárad ki a hadaró. A gyakorlatok a figyelem lankadása esetén a terápiás óra folyamán is megismételhetőek. Néhány hónapi következetes munka már a mikrokörnyezet által is észrevehető változást hoz. 
Sokféle gyakorlatot alkalmazhatunk.A szerzők többsége ajánlja a fejben való számolást, mivel ez érdeklődésüknek is megfelel. Az összeadás, kivonás, szorzás feladatainak nehézségi fokát a csoport életkora, intelligenciája határozza meg. A fokozatosságot itt is be kell tartani. 
A vizuális figyelem fejlesztését szolgálja a formák elkülönítése, hasonló képeken a különbségek felismerése, hiányos formák, képek kiegészítése, utcai hirdetőoszlopok plakátjainak, fali dekorációnak, egymás öltözékének megfigyelése, tárgyak, képek sorozatának megjegyzése, a látottak megfogalmazása. 
Az akusztikai figyelem fejlesztése magnetofonra rögzített hanganyag felhasználásával történhet.. Hangok, zörejek, hangszerek hangjának sorozatát nevezhetik meg vagy egyeztethetik képekkel. Szótagok, szavak sorrendjét is megismételhetik.
A verbális figyelem fejlesztése a legidőigényesebb. Ebben szerepet kaphat a visszafelé olvasás, jelentés nélküli szöveg (irodalmi halandzsa), vagy a számára idegen nyelven való olvasás. Ugyanennek a célnak az elérését segítheti elő hiányos szövegek (magánhangzók, szótagok, szavak kihagyása) vagy befejezetlen mondatok kiegészítése, helyesírási hibákkal teli  vagy ékezet nélküli anyag javítása, azonos betűk áthúzása hosszabb szövegben, egybefolyó szöveg szegmentálása bekezdésekre mondatokra, szavakra.
 
A beszéd terápiája
A beszéd formai és tartalmi oldalának fejlesztésére egyaránt szükség van. Az előbbi korrekcióját beszédtechnikai eszközök felhasználásával érjük el. Montágh I.: Tiszta beszéd c. könyve jelentős segítséget adhat ehhez. 
 
A légzés rendezése
Hadaróknál is a hasi légzést alakítják ki. Fokozatosan növelik a kilégzés időtartamát, kezdetben állandó önkontroll mellett. A cél egy légvétellel egy szólam vagy rövid mondat elmondása.
 
A hangadásnál a lágy hangindításra kell törekedni.
 
Az artikuláció hibáinak rendezése
Amennyiben a hadarás pöszeséggel társul, úgy a kétféle terápia ötvöződik. A hadarókra jellemző pontatlan artikuláció kiküszöbölésére Gutzmann (1991) tükör előtti tudatos artikulációt ajánl felhívva a figyelmet az egyes hangok képzési mozzanataira. Különösen érvényes ez a motorosan nehéz hangokra. A pontosabb kiejtést a túlartikulálás is elősegíti. (Beszélj úgy mintha üvegfal mögött állnál, vagy mintha beszédpartnered hallássérült lenne), de egyben a beszédtempó csökkentését is szolgálja. Hatékonyan használható még az intraverbális akceleráció kiküszöbölésére is. Ilyenkor az első szótag hangsúlyozására külön figyelmet kell fordítani.
A részletekre való koncentrálás más módon is fejleszthető. Ajánlják például az értelmetlen szótagsorok mondatását. Ezekben lehetőleg motorosan nehezen ejthető, a hadaró által szívesen kihagyott hangok legyenek (pl. sz, s, r, h, l) vagy homorgán hangok egymásutánja (pl. pa-ta-ka, ba-da-ga, fá-lá-szá, bo-po-to, vi-bi-ni, ha-la-ra, letyepetye lepetye) vagy nehezen ejthető szavak (pl. demilitarizált, Nabukodonozor, Titikata, Popocatapetl, urusihara, Araracuara). Jól használhatóak ezenkívül a lassan, túlartikulálva ejtett nyelvgyötrők. Ezekkel a gyakorlatokkal csökkenteni lehet a kihagyások, betoldások, szóvégek elhagyásának gyakoriságát is. Főként Luchsinger hangsúlyozza, hogy a hadarót úgy kell tekinteni, mintha akusztikai diszgnózia vagy perifériális nagyothallás állna fenn nála. Ezért a pöszeség terápiájában megszokott módon végezzünk hallási differenciálási gyakorlatokat. Külön figyelmet kell fordítani a beszédhangok időértékének (hosszú magán- és mássalhangzók) gyakorlására. 
 
A beszédtempó csökkentése
Az irodalom ajánlataiból nem célszerű megfogadni metrönóm vezérelte beszédet vagy a szótagolást.A hadarók személyiségét ismerve ezek inkább türelmetlenné teszik őket. Lassítható viszont a beszéd, ha nagy karmozgással kísérjük. Csökkenti még a beszédtempót az utánmondás vagy együtt beszélés.  Főként az utóbbi döbbentheti rá a hadarót túlfokozott beszédére. A túlartikulálás, a prozódiai elemek (főként a hangsúly) tudatos alkalmazása, az ablakos olvasás is hozzájárul a normál tempó megszilárdulásához. A gyakorlatok hatására egy belső önkontroll épül ki.
 
A monotónia megszüntetése
Mint ismeretes a monotónia érzetét többféle hangtulajdonság állandó ismétlődése vagy minimális változtatása keltheti, továbbá ezek állandó összefonódása. Mindezeket tekintetbe véve az egyes prozódiai elemek (hangsúly, hanglejtés, tempó, szünet) egyenkénti tudatosításával, a beszédbe való beépítésével célszerű a terápiát kezdeni, majd együttes alkalmazásukkal folytatni. Az artikuláció korrekciójához hasonlóan -figyelemfelhívó jelleggel- minden hangtulajdonságot túlzottan mutatunk be.
A hangsúly beépítése a szóhangsúly gyakorlásával kezdhető, rövidebb, majd hosszabb szavakon. Ezután következhet a mondathangsúly (értelmi, érzelmi) elajátíttatása.
A hanglejtést különböző modalitású mondatok bemutatásával, majd utánoztatásával érzékeltetjük. Először a kijelentő, majd a kérdő, felszólító, óhajtó, felkiáltó mondatok stb. gyakorlására kerül sor. Ne csak a konvencionális hanglejtésformákat ismertessük meg a hadarókkal, hanem az egyéni megoldást kívánókat is.  Az egyes hangtulajdonságok együttes alkalmazása különféle irodalmi alkotások (versek, rövid prózai szövegek, párbeszédek, színdarabrészletek) megtanításával, eljátszásával oldható meg. Ez egyben a szókincs, a kifejező készség, a fegyelmezett magatartás (csak akkor szólalhat meg, ha szerepe szerint ő  következik) fejlesztését is elősegítheti.
 
A szókincs fejlesztése
Ez a munka ugyanolyan alapelvek szerint folyik mint a többi logopédiai kórforma esetében. Legfontosabb feladat a főfogalmak körének bővítése.Ebbe egyrészt az iskolai tantárgyak, másrészt az érdeklődésnek megfelelő témakörök szókincse vonható be elsősorban. A kezeltek életkorának megfelelően felhívjuk a figyelmet a "Szinonima szótár" jelentőségére. Be is vezetjük a használatát a szavak árnyalatainak, azok jelentésének megismerése és helyes alkalmazása érdekében. Ennek egyik formájaként a gyakorlandó szavak egyikével mondatot alkotnak, amit minden résztvevő egy szinonímával felcserél és ha kell módosítja a mondatot. Ugyanígy bővíthető az ellentétpárok ismerete is.
A szókincsfejlesztés különböző nyelvi játékok segítségével tehető szórakoztatóvá. Ilyen lehet pl. a "szókígyó", amikor az elhangzott szó utolsó hangjával kell a következőt kezdeni.. Hadaróknál a figyelemfejlesztést is szolgálandó úgy módosítható, hogy  az előzetesen elhangzott szavakat is megismétlik, mielőtt az újat hozzátennék. (10-20 szóig fokozatosan emelhető a számuk.) Biztassuk a csoport tagjait minél hosszabb, bonyolultabb szavak, illetve saját szóalkotás használatára. A "mit visz a kis hajó" nevű játék egy-egy főfogalom szókincsét eleveníti fel. Keresztrejtvény fejtése is igen hasznos.
 
A hadarók beszédének nyelvi rendezése
Egyre bővülő szókincse birtokában a hadarónak fokozatosan el kell sajátítania a mondatszerkesztés, a szövegalkotás szabályait. A kezdeti lépések a legnehezebbek, mivel egyszerre kell a hadarót a mondatalkotás nehézségein átsegíteni, ugyanakkor a gondolatrohanást is meggátolni. Ez ideálisan képek alkalmazásával oldható meg. Először egy képről egy rövid mondatot fogalmazzon meg, ami a lényegmegragadó képességet is fejleszti. Kezdetben utánmondással is könnyíthető a feladat. Tapasztalat szerint eleinte ugyanis még a kép sem elég "mankó". Fokozatosan növeljük a képek számát és a mondatok hosszúságát. Egy-egy történet képeit először mindig együtt mutatjuk be a hadarónak, hogy egészében, összefüggésében ismerhesse meg azt. Utána viszont csak egyenként tesszük ismét láthatóvá a képeket, meggátolva ezzel a történet logikai sorrendjének szétesését. Ezzel egyben a mondatok közötti kohézió kialakulása is elősegíthető. 
Csoportban többféleképpen tehető változatossá a feladat. Vagy mindenki más képsort kap vagy ugyanarról kell változtatással új történetet alkotni. Ez utóbbi megoldás a szinonimák gyakorlására is jó lehetőséget teremt. Különféle "műfajok" megismerésére is mód nyílik, ha elbeszélést, mesét, riportot stb. kell megformálni ugyanabból a történetből. Magasabb szintet jelent ha egy eseményképről kell kerek történetet összeállítani. 
A következő lépést egy nap, egy hétvége történésének (időrendi sorrend), majd egy mindenki által megnézett tv film eseményének (logikai sorrend ) elmondása jelenti. A film mondanivalóját más alkalommal a csoport tagjai mondatonként állíthatják össze. Az olvasottak visszaadása (rövid történet) közben már a szöveg arányait is éreznie kell a hadarónak. Viccek elmondása közben a szigorú logikai sorrend és az arányok betartása már egyaránt követelmény. Megtanításukra külön gondot fordítunk, de csak ezen a fejlettségi szinten.
A szabadon választott téma kifejtése majd a spontán beszélgetésben való részvétel az egész terápiás munkánk próbaköve. Ezekben a megnyilatkozás-típusokban válik nyilvánvalóvá a szövegalkotás fejlettsége, valamint a megfelelő "beszédmagatartás" (nem szól bele a beszédpartner mondanivalójába, mást is szóhoz enged jutni stb.) rögződése.
A nyugodt tempójú kifejező olvasás szintjének elérése fokozatosan történhet meg. A tempó csökkentését több szerző is az un. "ablakos" olvasással ajánlja. Az elolvasandó szövegen először kisebb majd nagyobb nyílású (szótag, rövidebb, hosszabb szó méretének megfelelő) papírlapot csúsztat folyamatosan a hadaró. Ez egyúttal a szövegre való koncentrálást is célozza. A kifejező olvasást akkor várhatjuk el, ha a beszédbe a prozódiai elemek már beépültek. A különféle szövegek alkalmazásáról ne feledkezzünk meg! Figyelni kell a helyes levegőtartásra és a szünetek helyének megválasztására is. 
Az olvashatatlan, kusza, jellegtelen kézírás megszüntetésére -az artikuláció korrekciójához hasonlóan- egy-egy betű jellegzetes jegyeinek megismerését, a betűformák gyakorlását tartják fontos kiinduló pontnak. Erre épülhet a szavak, mondatok másolása, diktálásra való írása, végül az önálló fogalmazás.     
 
A mozgás és ritmus korrekciója
A hadarók mozgásában -más beszédzavartól eltérően- a jellegzetes eltérés az un. ösztökélési zavar, a figyelmetlenség, a rossz ritmuskészség következménye. Ennek megfelelően a terápiában a mozgás tudatos kontrollját, irányítását célozzuk meg. Pl. helyváltoztató mozgások indításának-leállításának lassítása, más mozgásos teljesítményének tempójának mérséklése a feladat. A kivitelezésben a mozgás egész folyamatára, illetve részleteire egyaránt koncentráljon. Ha a hadaró ezt a magatartást fokozatosan elsajátítja, úgy mozgásaira a harmónia lesz jellemző, igazolva Seeman állítását, miszerint nem a koordinációs készség zavara vagy ügyetlenség áll fenn náluk. A mozgásgyakorlatokat -lehetőség szerint- mindig kössük össze jó ritmusú zenével. A fokozatosságot betartva először csak azonos, majd változó ritmust alkalmazzunk. A nagymozgások gyakorlásában több szerző is ajánlja a tánc bevezetését. 
Célszerű a hadarót rávezetni arra, hogy testének különböző részei (pl. keze, lába, válla, ujjai, szája) ritmusosan mozgathatók zenére. Ezek a gyakorlatok csoportosan végezhetők úgy, hogy mindig más mutatja be az elvégzendő feladatot. Két fontos instrukcióról ne feledkezzünk meg.  Az első, úgy helyezkedjenek el, hogy mozgás közben ne érinthessenek senkit, a másik: a zenével harmóniában mozogjanak. Ezek a gyakorlatok a fegyelmezettebb magatartás kialakulását is segítik.  
 
 
A hadarásos dadogás kezelése
A szerzők egyrésze e típus kezelését ítéli meg legborulátóbban. A végzendő terápiát a domináló beszédzavar határozza meg A nehézséget, különösen kezdetben, éppen ennek eldöntése jelenti. Támpontot adhatnak a neurológiai és személyiség vizsgálatok eredményei és a tünetek. Gyakoribb a hadarás túlsúlya, ezért ennek kezelésével célszerű indítani. Ezt a szemléletet azzal is alátámasztják, hogy a hadarás a dadogás "szülőanyja" és hogy sok azonosság is van a két beszédzavar között. A terápia megkezdése előtt célszerű egy széles team erre vonatkozó véleményét is kikérni.
 
Három sajátos terápia ismertetésével a lehetőségek tárát szeretném bővíteni. 
Katz-Bernstein (1991) kombinált logopédiai és játékterápiás eljárását, a hadarás és a dadogás közötti azonosság és különbözőség figyelembe vételével dolgozta ki, a 8-12 éves korra. A szerző, a speciális tünetek és a környezet fontosságát hangsúlyozva alkotta meg önálló terápiás modelljét mindkét beszédzavarra. (A módszer részletes leírását lásd:  "Szemelvények a hadarás témaköréből" Tankönyvkiadó, Bp. 1991.183-197.o.). Szerinte az elfogadó atmoszféra, a gyermekek iránti  empátia és szeretet kialakulásához elengedhetetlen, hogy a fejlesztendő területeken kívül, a terapeuta már a kezelés kezdetén, a pozitív vonásokat (jó humorérzék, ötletdús fantázia, elevenség, kreativitás stb.) is számba vegye. Ez egyben a terápia sikerességének a záloga.
 
Svend Smith módszere a dadogás és a hangzavarok kezelésében egyaránt ismeretes a logopédusok körében. Tapasztalatom szerint a hadarás tüneteinek felszámolásában is igen jól hasznosítható. Magyarázata a módszer felépítésében rejlik. A hasi légzés és a lágy hangindítás, a mozgás és a ritmus, valamint a beszéd és a ritmus összehangolása, a prozódiai elemek fokozott érvényesítése nemcsak a beszéd, hanem a magatartás rendeződését is szolgálja. 
A rituálinnovativ terápia (RIT) szociálpszichológiai szemléletű, alapformájában a nonverbális és szimbólikus pszichoterápiák közé tartozik. "A hagyományos terápiás hatások mellett elsősorban megjelenésbeli, pszichomotoros, és rituális önismeret fejlesztésén keresztül ad lehetőséget a belső változások elérésére". (A hadarás OKI. Bp. 1993. 94.o.)  Miután a dadogás kezelésében 1986 óta sikeresen alkalmazzák és miután a hadarás és dadogás között sok hasonlóság van, Feketéné Gacsó M. e beszédzavar kezelésére is bevezette. A szerző szerint az eredmények alapján leszűrhető, hogy "nagyon erős igényük van a pácienseknek a határok, saját határaik felismerésére, s hogy életükben a struktúrák és kapcsolatok hiánya, felületessége, instabilitása -amely különböző mértékben ugyan, de rontja életlehetőségeiket- e terápiában pótolható, elmélyíthető, stabilizálható". (ugyanott, 102.o.) (részletesebben lásd: Feketéné Gacsó M. A hadarás OKI. Bp. 1993. 93-102.o.)
 
7.3.2. Értékelés, minõsítés
 
7.3.3. Intenzitás
Miután hadaróknál pubertásos életkorú vagy felnõtt egyének kezelése jöhet szóba, nehéz meghatározni a terápia intenzitását. Heti egyszeri foglalkozásnál több rendszerint csak akkor valósul meg, ha valamilyen -számára fontos- cél eléréséhez a beszéd rendezettsége a feltétel. Idõnként számítani lehet rendszertelen megjelenésére is. Kívánatos lenne, hogy a terápia kezdetén egyéni és csoportos kezelésben egyaránt részt vegyen.  
 
7.3.4. Prognózis
A prognózist sok pozitív és negatív tényező befolyásolhatja. Seeman véleménye szerint a kezelés eredménye nagymértékben függ az intellektus, a jellem, a hadaró magatartása (a nyugtalanság rosszul befolyásolja a terápiát), a neuropszichológiai tünetek mennyiségétől. 
Ehhez feltétlenül hozzá kell venni az életkor szerepét. A beszédfejlődés idején fellépő un. "fiziológiás" hadarás esetében kedvezőek a kilátások, az a gyermek érésével megszünhet. Ebben döntő szerepe van a környezet nyugodt, segítő magatartásának, amely nem értékeli túl a zavart.. 
Gyermekeknél egyébként is kedvezőbb a terápia kilátása, mivel a tünetek még nem rögződtek. Ugyanakkor újra a környezet befolyásoló szerepére kell felhívni figyelmet. Pl. a családtagok között előforduló hadarás, dadogás a kezelés eredményességének nem kedvez. A környezet szerepét a megelőzés szempontjai között részleteztük. Idősebb beszédhibásoknál értelemszerűen nehezebb a tünetek befolyásolása.
 
7.3.5. Eszközök
A bibliográfiában, a terápiához megadott könyvek, ezen kívül képek, rejtvények, újságok (pl. Füles) használata ajánlatos. 
 
7.3.6. Tanári-tanulói segédletek

